बिहार में सियासी बयानबाजी के बीच 1 घंटे चली बैठक; नीतीश और मोदी के करीबी हैं उपसभापति
Bihar Political Latest News - बिहार में जारी सियासी बयानबाजी के बीच राज्यसभा के उपसभापति हरिवंश नारायण सिंह बिहार के सीएम नीतीश कुमार से मिले हैं
बिहार में जारी सियासी बयानबाजी के बीच राज्यसभा के उपसभापति हरिवंश नारायण सिंह बिहार के सीएम नीतीश कुमार से मिले हैं। सोमवार की शाम दोनों की मुलाकात एक अणे मार्ग में हुई है। दोनों के बीच लगभग एक घंटे तक सीक्रेट मीटिंग चली।
सोमवार को ही लैंड फॉर जॉब्स केस में CBI की नई चार्जशीट में डिप्टी सीएम तेजस्वी यादव का नाम जुड़ा है। ऐसे में नीतीश और हरिवंश की मुलाकात सियासी गलियारों में चर्चा का विषय बनी हुई है।
दोनों कार्यालय से अभी तक इसकी कोई औपचारिक सूचना जारी नहीं की गई है। हालांकि उपसभापति ऑफिस की तरफ से न्यूज एजेंसी एएनआई को बताया गया है कि यह एक औपचारिक मुलाकात थी। जेडीयू नेता भी इस पर कुछ भी बोलने से साफ इनकार कर रहे हैं।
महाराष्ट्र में हुए सियासी उलट फेर के बीच इस मुलाकात के कई सियासी मायने निकाले जा रहे हैं। हरिवंश नारायण को प्रधानमंत्री नरेंद्र मोदी और सीएम नीतीश कुमार दोनों का करीबी माना जाता है। इस मुलाकात के बाद सियासी गलियारों में चर्चा है कि हरिवंश मैसेंजर का काम कर सकते हैं।
जन सुराज के नेता प्रशांत किशोर पहले से यह आरोप लगाते रहे हैं कि नीतीश कुमार हरिवंश के रूप में बीजेपी के बीच एक संभावना छोड़े हुए हैं।
पिछली बार भी तेजस्वी पर आरोप के बाद नीतीश ने छोड़ा था साथ
2017 में जब भ्रष्टाचार के मामलों में केंद्रीय एजेंसियों ने तेजस्वी यादव और लालू पर दबिश दी थी, तब नीतीश आरजेडी का साथ छोड़ बीजेपी में शामिल हो गए थे। तब भी हरिवंश ही सूत्रधार बने थे।
अब एक बार फिर से केंद्रीय एजेंसियों ने लालू परिवार पर शिकंजा कसना शुरू कर दिया है। लैंड फॉर जॉब मामले में प्रत्यक्ष रूप से डिप्टी सीएम तेजस्वी यादव का नाम सामने आ गया है। सीबीआई की तरफ से दायर नई चार्जशीट में तेजस्वी यादव को भी दोषी बनाया गया है। इसके बाद सीएम की हरिवंश से मुलाकात ने कई संभावनाओं को हवा दे दी है।
पार्टी के विधायकों-सांसदों से वन टू वन मिल रहे हैं नीतीश 
नीतीश कुमार पिछले कुछ दिनों से अपने पार्टी के नेताओं से मिल रहे हैं। सबसे पहले उन्होंने राज्यपाल से मुलाकात की। इसके बाद पार्टी के विधायकों और विधान पार्षदों से मिले। अब पिछले तीन दिनों से सीएम अपनी पार्टी के लोकसभा-राज्यसभा सांसदों से मिल रहे हैं। इस मुलाकात के कई मायने निकाले जा रहे हैं।
हालांकि पार्टी के नेताओं का कहना है कि इस मुलाकात में सीएम बस क्षेत्र की समस्याओं से रू-ब-रू हो रहे हैं। सभी को चुनाव की तैयारी में जुटने का निर्देश भी नीतीश कुमार की तरफ से दिया जा रहा है।